Sri Mulyani

Sri Mulyani Indrawati (s. 26. elokuuta 1962 Tanjung Karang, Lampung) on indonesialainen taloustieteilijä, joka on toiminut useissa keskeisissä talouselämän tehtävissä kotimaassaan ja kansainvälisesti. Hän on Indonesian valtionvarainministeri (10/2005–5/2010 ja 8/2016–), ja on toiminut maansa pitkäikäisimpänä ministerinä kolmen presidentin aikana. Hän työskenteli Maailmanpankin toimitusjohtajana kesäkuusta 2010 heinäkuuhun 2016. Ennan valtiovaraiministerin tehtäviään Mulyani kuului Kansainvälisen valuuttarahaston johtajistoon (IMF, 2002–2004) ja toimi Indonesian kehityssuunnittelusta vastaavana ministerinä (10/2004–11/2005). 
Mulyani opiskeli taloustieteen kandidaatiksi Indonesian yliopistosta (1986). Hän jatkoi opintojaan Yhdysvalloissa ja valmistui Illinoisin yliopiston Urbana-Champaignin kampusyliopistosta taloustieteen tohtoriksi (1992).
Mulyania on kiitelty hänen toiminnastaan ohjatessaan Kaakkois-Aasian suurimman talouden finanssikriisin yli hänen ensimmäisen valtionvarainministerikautensa aikana. Hän taisteli korruptiota vastaan, mutta erityisesti Indonesian parlamentin oppositiopuolue Golkar, jota johti suuryritys Bakrie Groupin johtaja Aburizal Bakrie, hyökkäsi häntä vastaan. Tinkimätön Mulyani muun muassa painosti Bakrien maksamaan korvauksia Sidoarjon mutapurkauksen uhreille. Mutta Mulyanin toimista esitettiin myös rikostutkimuksen aloittamista Bank Centuryn tapauksessa (2008); Sri Mulyanin johdolla Indonesian valtio pelasti kaatumistilassa olleen keskikokoisen pankin. Kaatumisen arveltiin voivan aiheuttaa talletuspaon monista muista pankeista ja synnyttävän vakavamman kriisin. Hän kiisti tehneensä mitään väärin tähän liittyen, mutta siirtyi kesken virkakauttaan Maailmanpankin toimitusjohtajaksi. Esimerkiksi Maailmanpankin pääjohtaja Robert Zoellick kehui Mulyanin erinomaista toimintaa valtionvarainministerinä vuonna 2010 samalla, kun hän arvosti Mulyanin tietämystä köyhyyden haasteiden kanssa tasapainoilevasta maasta. Puoluepoliittisesti riippumaton Mulyani on saanut kiitosta myös maan monimutkaisen verojärjestelmän uudistamisesta. Toisaalta hänen toteuttamaansa talouspolitikkaansa on arvosteltu konservatiiviseksi, vaikka hän totesikin syksyllä 2024 pyrkivänsä ottamaan huomioon uuden presidentin poliittisen ohjelman. Kansainvälinen valuuttarahasto IMF:n haastattelussa Mulani muistutti joulukuussa 2024 Indonesian olevan luonnonvaroiltaan rikas, kasvava talous.
Häntä on luonnehdittu älykkääksi, rehelliseksi, suoraan asioihin meneväksi ja päättäväiseksi: Hän saa asioita aikaan. Vuonna 2018 Mulyani palkittiin maailman parhaana ministerinä Arabiemiraattien Dubaissa järjestetyssä World Governments Summit -kokouksen yhteydessä. Lokakuussa 2020 aikakauslehti Global Markets valitsi hänet Vuoden valtiovarainministeriksi Itä-Aasian ja Tyynenmeren alueelta. Erityisesti muistettiin hänen COVID-19-pandemiaan liittyvät ponnistelunsa. Hän on noussut monen indonesialaisen naisen roolimalliksi. Mulyani oli talousjulkaisu Forbes:n vuoden 2024 maailman vaikutusvaltaisimpien naisten listan sijalla 49. Hän on ollut tällä listalla jo monena vuonna ja on sijoittunut aiemmin korkeammallekin. 
Indonesiassa on ollut suuria korruptioskandaaleja 2000-luvulla, ja Mulyaniakin on kuultu tai valtionvarainministeriöönkin on kohdistunut syytöksiä näissä yhteyksissä. Vuonna 2023 Jakarta Postin pääkirjoituksessa esitettiin, että osa poliitikoista on voinut johtaa Mulyaniia harhaan korruption salaamiseksi. Usein hänen on kuitenkin katsottu toimineen päättäväisesti korruption vähentämiseksi. Vuonna 2024 Mulyania luonnehdittiin jopa rocktähti-taloustieteilijäksi, jota Indonesian johto, sijoittajat ja taloustieteilijät tarvitsevat maan talouselämän vakauden ja uskottavuuden vakuudeksi. Jo aiemmin, vuonna 2019 Indonesian valuutan katsottiin vahvistuneen 0,6 prosenttia, koska tieto hänen silloisesta nimityksestään maan valtionvarainministeriksi tuli julkisuuteen.